Gonduras sobiq prezidentining rafiqasi korrupsiyada aybdor deb topildi

Gonduras sobiq prezidenti Porfirio Loboning rafiqasi Rosa Elena Bonilya Tegusigalpa shahri sudi tomonidan korrupsiyada aybdor deb topildi. “TASS”ning xabar berishicha, bu haqda 20-avgust kuni Gonduras Oliy sudining Twitter’dagi sahifasida ma’lum qilingan.

“Bonilya 8 ta firibgarlik va 3 ta o‘g‘rilik holatlari bo‘yicha bir ovozdan aybdor deb topildi”, — deyiladi xabarda.
Rosa Elena Bonilya 2018-yilning fevral oyi oxirida qo‘lga olingan. Gonduras prokuraturasi uni turli ijtimoiy dasturlarga mo‘ljallangan 700 ming dollarni o‘zlashtirganlikda ayblagan.
Sobiq birinchi xonimga nisbatan sud hukmi 27-avgust kuni chiqarilishi kutilmoqda. U 58 yildan 87 yilgacha ozodlikdan mahrum etilishi mumkin.